CELEX: 62010TN0484
Language: et
Date: 2010-10-14 00:00:00
Title: Kohtuasi T-484/10: 14. oktoobril 2010 esitatud hagi — Gas Natural Fenosa SDG versus komisjon

4.12.2010   
            
            
               ET
            
            
               Euroopa Liidu Teataja
            
            
               C 328/50
            
         14. oktoobril 2010 esitatud hagi — Gas Natural Fenosa SDG versus komisjon
   (Kohtuasi T-484/10)
   ()
   2010/C 328/79
   Kohtumenetluse keel: hispaania
   
      Pooled
   
   
      Hageja: Gas Natural Fenosa SDG, SA (Madrid, Hispaania) (esindajad: advokaadid F. González Díaz ja F. Salerno)
   
      Kostja: Euroopa Komisjon
   
      Hageja nõuded
   
   
               —
            
            
               tühistada ELTL artikli 263 alusel Euroopa Komisjoni 29. septembri 2010. aasta otsus;
            
         
               —
            
            
               mõista kohtukulud välja Euroopa Komisjonilt.
            
         
      Väited ja peamised argumendid
   
   Käesolevas menetluses vaidlustatud otsusega kiidetakse heaks hispaania õigusnormid, mis näevad ette hüvitise täiendavate kulude katmiseks elektritootjatele, kes peavad avaliku teenindamise kohustuse alusel tootma teatud koguse elektrienergiat siseriiklikku päritolu kivisöe alusel.
   Gas Natural Fenosa on seisukohal, et kõnealune otsus on vastuolus liidu õigusega, mistõttu ta taotleb selle tühistamist järgmistel põhjustel:
   
               1.
            
            
               Esiteks rikutakse selle otsusega ELTL artikli 108 lõiget 2 ja nõukogu 22. märtsi 1999. aasta määruse (EÜ) nr 659/1999, millega kehtestatakse üksikasjalikud eeskirjad asutamislepingu artikli 93 kohaldamiseks (1), artikli 4 lõiget 4, sest vaidlusaluse abi suhtes esineb kahtlusi selle kokkusobivuses ühisturuga.
            
         
               2.
            
            
               Teiseks rikutakse selle otsusega mitmeid esmase ja teisese õiguse sätteid, mistõttu abi ei saa pidada ühisturuga kokkusobivaks; täpsemalt rikutakse:
               
                           —
                        
                        
                           liidu keskkonnaõiguse sätteid, täpsemalt EL lepingu artiklit 4, ELTL artiklit 191 ja keskkonna valdkonnas võetud kohustuste rakendussätteid ning eeskätt direktiivi 2003/87/EÜ, mida hiljuti muudeti direktiiviga 2009/29/EÜ (2), sest vaidlusalune meede soodustab nende käitiste tegevust, mis suurendavad atmosfääri paisatavate gaaside taset, rikub uute tasuta heitekoguste määramise keeldu ning edendab kaevandustegevust, mis kujutab endast tõsist ohtu looduslikele elupaikadele.
                        
                     
                           —
                        
                        
                           EL toimimise lepingu siseturgu käsitlevaid sätteid, täpsemalt ELTL artikleid 34 ja 39, sest sellega takistatakse ja muudetakse raskemaks muud päritolu kui Hispaania päritolu kivisöe alusel toodetud elektrienergia või gaasi importimine ning samuti imporditud gaasi ja/või kivisöe alusel toodetava elektrienergiaga seonduvate tootlikkuse suurendamise kavade elluviimine.
                        
                     
                           —
                        
                        
                           ELTL artikleid 101 ja 102 koostoimes EL lepingu artikli 4 lõikega 3, sest sellega soodustatakse hispaania kivisöetootjate konkurentsivastast käitumist.
                        
                     
                           —
                        
                        
                           ELTL artikli 126 lõiget 1, sest vaidlusalune meede suurendab vajaduseta ning ebaproportsionaalselt riiklikke kulutusi.
                        
                     
                           —
                        
                        
                           Määrust nr 1407/2002 (3), sest kiidetakse heaks varasemate meetmetega juba antud abi suurendamine ja see toob kaasa elektrienergia tootmise turu moonutamise.
                        
                     
         
               3.
            
            
               Kolmandaks rikutakse otsusega elektrienergia turu teise direktiivi (direktiiv 2003/54/EÜ) (4) artikli 3 lõiget 2 ja artikli 11 lõiget 4, ELTL artikli 106 lõiget 2 ning samuti ühenduse raamistikku, mis käsitleb riigiabi, mida antakse avalike teenuste eest makstava hüvitisena, ja proportsionaalsuse põhimõtet, sest pole täidetud nende kohaselt nõutavad tingimused selleks, et tegemist oleks elektrienergia kindlusega seotud üldist majandushuvi esindava teenusega ning igal juhul seetõttu, et on vähem koormavaid alternatiive vaidlusaluse meetmega taotletavate eesmärkide saavutamiseks.
            
         
      (1)  EÜT L 83, lk 1; ELT eriväljaanne 08/01, lk 339.
   
      (2)  Euroopa Parlamendi ja nõukogu 23. aprilli 2009. aasta direktiiv 2009/29/EÜ, millega muudetakse direktiivi 2003/87/EÜ, et täiustada ja laiendada ühenduse kasvuhoonegaaside saastekvootidega kauplemise süsteemi (ELT L 140, lk 63).
   
      (3)  Nõukogu 23. juuli 2002. aasta määrus (EÜ) nr 1407/2002, mis käsitleb söetööstusele antavat riigiabi (EÜT L 205, lk 1; ELT eriväljaanne 08/02, lk 170).
   
      (4)  Euroopa Parlamendi ja nõukogu 26. juuni 2003. aasta direktiiv 2003/54/EÜ, mis käsitleb elektrienergia siseturu ühiseeskirju ning millega tunnistatakse kehtetuks direktiiv 96/92/EÜ (ELT L 176, lk 37, ELT eriväljaanne 12/02, lk 211).